Afrikaanse konsert wil hoop saai | Maroela Media
Ek het onlangs die voorreg gehad om 'n wonderlike man te ontmoet: sy naam is Drihan du Plessis. Hy is 'n skrywer, musikant en argitek. Hierdie man het vroeër vanjaar aan Solidariteit Helpende Hand se deur kom klop met 'n lied in sy hart.
Ons het geluister, en nou hou ons konsert. Dit is nie sommer net enige konsert nie, dis 'n hoopsaaikonsert, 'n simboliese tree van hoop wat persone met gestremdhede vat en hardop sê: "Sing, hoop, weerklink – as ek kan, kan jy."
Van die land se vooraanstaande kunstenaars tree eersdaags tydens die Sing, Hoop, Weerklink-konsert in Pretoria op om hoop te skep en gemeenskappe bymekaar te bring. Dié Afrikaanse opelugkonsert word op 30 November by die Voortrekkermonument aangebied, asook regstreeks op aanlyn platforms uitgesaai.
Kunstenaars soos Demi Lee Moore, Mathys Roets, Ricus Nel en Vernon Barnard gaan by die geleentheid optree. Drihan, wat self gestremd is, sal ook tydens die geleentheid sy lied "Sing, hoop, weerklink" bekendstel.
Hier is Drihan se getuienis oor die lied en konsert:
Op 9 Julie 2021 droom ek dat ek in 'n kerk sit. Die droom voel so werklik soos 'n oggendbries. Ek kyk rond in die kerk en soek die res van die mense uit my jeugjare. Almal sit daar. Waar is my oom Herman, wonder ek. My ore en oë soek rond tussen mense wat vreugdevol sing, uit volle bors, sonder kommer. My siel word na die preekstoel gelei, waar oom Herman sing. "Dan sal ons hoor hoe Loftus Versfeld weerklink," sing hy vreugdevol en uit volle bors.
Ek skrik wakker en besef dit was 'n droom. Die horlosie sê 05:00. My oom was in daardie stadium, nes baie mense in ons land, in die hospitaal weens Covid-19. Ons het hoopvol gebly. Ek het weer aan die slaap geraak. Om 07:30 daardie oggend bel my ma my wakker. Oom Herman is daardie oggend om 04:45 oorlede.
Die toeval het my vir 'n uur lank onkant gevang. Het God opsetlik die droom na my kant toe gestuur, of was dit dalk oom Herman self? Dit kan seker ook my onderbewuste wees wat deur die nag met die moontlikheid van my oom se dood geworstel het. Jy mag glo wat jy wil, ek mag glo wat ek wil. Wat ons doen met die goed wat ons glo, is 'n ander saak. Wat ék wil glo, is dat die droom met 'n groter doel na my gestuur is.
Ek het opgestaan en besluit ek moet iets doen. Ja, daar is 'n tyd vir treur, en ons moet hartseer wees, maar soveel mense in ons land was die afgelope tyd al deur hartseer geraak. Soveel mense sukkel om weer ná 'n terugslag aan te pas. Wat kan ék doen om hulle te help om te besef dat hulle weer sal opstaan, het ek gewonder. Ek het opgestaan en gedoen wat ek weet ek goed kan doen: musiek skryf.
Nadat ek die lied klaar geskryf het, het ek eers 'n vriend gebel en my verlies en vreemde blydskap met hom gedeel. Daarna het iets my gelei om meer te doen: dié boodskap moes net vlerke kry. Ek het besluit om vir Helpende Hand te bel, en ek het my droom aan die uitvoerende direkteur, Hannes Noëth, verduidelik. Twee weke later het ons in 'n kantoor gesit en saam besluit ons moet hoop aan ons mense bring. Ons het besef dat opstaan en aanpas ná verlies vir baie mense baie moeilik is. Ons het ook besef dat ek, as 'n persoon met 'n gestremdheid, geleer het om vinniger aan te pas, want mense met gestremdhede, hetsy van geboorte of weens 'n gebeurtenis, móét leer om aan te pas.
Dit is waarom ons die Sing, Hoop, Weerklink-konsert so saamgestel het dat almal wat met verlies worstel, kan besef dat dit moontlik is om weer op te staan en aan te gaan.
Ek dra hierdie lied aan alle Covid-19-slagoffers op, asook die mense wat my oom Herman in liefde agtergelaat het. My verhaal is helaas nie uniek nie; ek weet daar is baie mense daar buite met dieselfde lot.
"Sing, hoop, weerklink"
Groen, vars gras, alleen hier staan ek,
Ek weet hulle staan hier tussen ons.
Kaartjies kos R130 vir volwassenes en R60 vir kinders tussen sewe en 12 jaar oud. Toegang vir kinders onder sewe is gratis. Kaartjies vir die aanlyn konsert kos R50.